Diari Oficial de la Generalitat Valenciana


Sumari del DOGV 4521, del 13-06-2003 (2003/6992)

DECRET 68/2003, de 3 de juny, del Consell de la Generalitat, pel qual es regula el concurs excepcional de consolidació d'ocupació del personal interí del Cos de Sanitaris Locals previst en la disposició transitòria segona de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/06/03/68/dof/vci/html**

### Dades del document

Número de DOGV
:   4521

Data del DOGV
:   13-06-2003

Secció del DOGV
:   I. DISPOSICIONS GENERALS

Número del document
:   2003/6992


Data del document
:   03-06-2003

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * administració regional
    * personal sanitari
    * personal contractat
    * concurs administratiu
    * veterinari
    * llevadora
    * metge
    * seguretat en l'ocupació
    * legislació

DECRET 68/2003, de 3 de juny, del Consell de la Generalitat, pel qual es regula el concurs excepcional de consolidació d'ocupació del personal interí del Cos de Sanitaris Locals previst en la disposició transitòria segona de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat. [2003/6992]
  
Este decret complix el mandat de la disposició transitòria segona de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, d'articular per una sola vegada un concurs excepcional a fi de donar solució a la situació, també formalment qualificada d'excepcional en la disposició addicional huitena de la Llei 14/1997, i la disposició addicional deu de la Llei 9/1999, ambdues de la Generalitat, de determinat personal interí dels antics cossos especials de funcionaris tècnics de l'estat al servici de la sanitat local, més coneguts com a sanitaris locals.
  
La situació excepcional que reconeixen els preceptes legals esmentats rau no només en l'antiguitat en el servici d'este personal, circumstància que aïlladament considerada no justifica l'existència de convocatòries d'accés a la condició de fix en què queden d'alguna manera alterades la superació de proves o la baremació de mèrits amb què ordinàriament es contrasten el mèrit i la capacitat de les persones que desitgen accedir a l'ocupació pública, sinó que sobretot rau en les circumstàncies especials del recorregut històric dels cossos de la sanitat local i en la pervivència, en certa mesura, del règim jurídic particular d'este personal molts anys després de les transferències realitzades pel Reial Decret 2103/1984, així com en les conseqüències de la transformació dels cossos esmentats en el nou model sanitari tant d'atenció primària com de salut pública.
  
Els cossos de metges titulars, practicants titulars i comares titulars van passar a integrar-se en el dispositiu sanitari de l'atenció primària que s'articula al voltant dels centres de salut i dels equips d'Atenció Primària, com disposen el Decret 129/1988, de 16 d'agost, del Consell de la Generalitat, i l'Orde de 23 d'agost de 1989, de la Conselleria de Sanitat, que el desplega.
  
De la seua banda, el Cos de Veterinaris Titulars i el de Farmacèutics Titulars van quedar canalitzats no ja cap al dispositiu sanitari assistencial d'atenció primària dels equips d'Atenció Primària, sinó cap al dispositiu de la sanitat preventiva que s'articula al voltant dels centres de Salut Pública d'àrea, com disposa el Decret 129/1988, de 7 de març, del Consell de la Generalitat, mateix, i també el Decret 30/1988, de 7 de març, del Consell de la Generalitat, pel que fa als servicis veterinaris.
  
Així les coses, la disposició addicional huitena de la Llei 14/1997 €després de les disposicions que van apuntar però no van desenvolupar altres solucions, com la disposició transitòria quarta del Decret Legislatiu de 24 d'octubre de 1995, que publicà el text refós de la Llei de la Funció Pública Valenciana, i la disposició addicional tercera de la Llei 8/1995, de la Generalitat, l'aplicació de la qual està suspesa pel Tribunal Constitucional- va acabar reconeixent la situació excepcional del personal funcionari interí del Cos de Funcionaris Tècnics de l'Estat al servici de la sanitat local que ocupa places integrades en equips d'Atenció Primària. Esta situació excepcional era complementada per l'article 22 de la mateixa llei que, a més de declarar a extingir les places esmentades, no obstant, les excloïa de provisió reglamentària ordinària, així com d'amortització almenys fins que concloguera el procés excepcional esmentat.
  
La solució, per tant, havia sigut parcial, perquè existien cossos de la sanitat local el destí dels quals, com s'ha vist, no havia sigut la integració en equips d'Atenció Primària, i que es veien aliens tant a la protecció excepcional de l'ocupació temporal que estaven disfrutant com al procediment també excepcional de consolidació d'ocupació. Este personal són els metges i ATS titulars de casa de socors, els veterinaris titulars i els farmacèutics titulars. Per a esmenar la situació, la disposició addicional deu de la Llei 9/1999 estén la consideració d'excepcionalitat als metges i ATS funcionaris interins de cases de socors i als veterinaris interins. No s'hi fa esment dels farmacèutics titulars interins, perquè hi ha previsions específiques per al Cos de Farmacèutics Titulars que conté la Llei 6/1998, de 22 de juny, de la Generalitat, d'Ordenació Farmacèutica de la Comunitat Valenciana, la qual cosa conduïx a afirmar que este personal interí no ha d'estar comprés en el concurs excepcional que és objecte d'este decret, com han confirmat els tribunals.
  
Quant al personal de cases de socors, ocupa places que són els antecedents remots dels servicis d'urgència en el nivell assistencial que hui es coneix com a Atenció Primària, i que en l'actualitat depén, sense estar formalment integrat en el règim estatutari comú, d'un o un altre equip d'Atenció Primària, però amb unes funcions, horari i règim de treball absolutament retallats respecte al que seria desitjable per a optimar els recursos humans, alhora que, des del punt de vista d'eixe personal, mantindre eixa situació marginal és perjudicial tant professionalment com per a la possibilitat de mobilitat. Per estos motius, la mera consolidació de la condició de fix en l'ocupació com a personal de cases de socors és una solució parcial i poc satisfactòria, raó per la qual el present decret disposa que, una vegada consolidada l'ocupació, ocupen llocs ordinaris de naturalesa estatutària de les seues respectives categories en els equips d'Atenció Primària a través d'un procés d'integració. A esta raó es deu que este decret establisca que el barem per a concursar a estes places siga el mateix que per a accedir a les places que es convoquen ja integrades en equips d'Atenció Primària, ja que la seua destinació pròxima immediata serà la mateixa.
  
Més confusa apareix la situació del col·lectiu de veterinaris titulars. En el personal d'altres cossos la destinació del qual sí que serà la integració en equips d'Atenció Primària, com ara metges, practicants i comares, la situació excepcional rau a conservar la situació de funcionari interí quan el model ja s'ha transformat, fet que s'unix a la circumstància de no haver-se convocat unes proves específiques d'accés on es reconegueren específicament eixos mèrits (disposicions transitòries sisena 2 i huitena 5 de la Llei 30/1984, de Mesures per a la Reforma de la Funció Pública), de tal manera que la seua plaça i ells mateixos es troben integrats en equips d'Atenció Primària, les places de la qual tenen naturalesa jurídica estatutària. Ha quedat ja establit a través de distints processos judicials que un altre personal interí d'Atenció Primària, que ocupa places idèntiques a les d'estos sanitaris locals, però el vincle temporal del qual arranca ja dins de la naturalesa estatutària, no participa de la situació excepcional referida, en la mesura que mai no van ser sanitaris locals interins.
  
En el col·lectiu de veterinaris ha de trobar-se un paral·lelisme semblant que justifique la mateixa excepcionalitat. El Decret 30/1988 regula i modifica substancialment els servicis veterinaris a la Comunitat Valenciana. Respecte a les funcions i el règim jurídic del Cos de Veterinaris Titulars, este decret 30/1988 crea una nova categoria de funcionari d'Administració Especial de la Generalitat al voltant de la figura del veterinari d'àrea, l'àmbit d'actuació de la qual ja no és el partit veterinari sinó l'àrea de salut, que desplega en tres classes de llocs de treball i definix les seues funcions: coordinador veterinari d'àrea, veterinari d'àrea i inspector veterinari d'escorxador, llocs en què gradualment es va nomenar a qui havia tingut la condició de veterinari titular interí. Els veterinaris interins a què es referix la disposició addicional deu de la Llei 9/1999 són, doncs, els que van tindre en algun moment la condició de veterinari titular interí, abans d'aquell Decret 30/1988, i romanen encara amb nomenament del model actual en plaça transferida pel Reial Decret 2103/1984, la qual cosa permet atribuir circumstàncies d'excepcionalitat semblants als altres cossos de la sanitat local que participen en este mateix conjunt de mesures de consolidació d'ocupació. Si es prescindia d'identificar estos requisits subjectius en l'origen de la relació d'ocupació i objectius en l'origen de la plaça s'estaria prescindint també de la situació excepcional que justifica este procediment, atribuint-la sense causa a altres circumstàncies subjectives o objectives que no tenen res d'excepcional, i es donaria així a la llei una interpretació i una aplicació constitucionalment poc acceptables.
  
Dit amb claredat, si unes circumstàncies excepcionals determinades, reconegudes en una norma amb rang de llei, són les que permeten articular un procediment d'accés a la condició d'empleat públic en el qual els principis d'igualtat, mèrit i capacitat com usualment s'entenen patixen una fallida en certa mesura, mai absoluta, i proporcionada en tot cas a les circumstàncies excepcionals, com entén el Tribunal Constitucional, estes circumstàncies hauran d'estar presents en efecte en el cas a què es pretén aplicar el procediment també excepcional, perquè, en cas contrari, desapareix la seua justificació mateixa.
  
A més, hi ha diversos pronunciaments judicials en este àmbit dels servicis veterinaris que garantixen a persones concretes trobar-se dins de l'àmbit excepcional que este decret canalitza de manera definitiva, i també es dóna la circumstància d'un recent concurs oposició ordinari per a adquirir la condició de veterinari d'àrea, funcionari de carrera d'administració especial, en el qual algunes persones, i les seues places, que este decret havia de comprendre han consolidat la condició de fixes a través de la superació del procediment d'accés ordinari, per la qual cosa resulta evident que ja no té objecte la seua inclusió en el present procediment d'accés excepcional. No obstant això, hauran de gaudir de la preferència per a obtindre en propietat la mateixa plaça que interinament exercixen, com assenyala la disposició transitòria segona de la Llei 9/1999 quan participen en el concurs subsegüent al concurs oposició ordinari esmentat, com aconsella el principi d'economia administrativa més elemental.
  
Com a procediment excepcional d'accés a la condició d'empleat públic fix per concurs de mèrits, el barem constituïx una part essencial. Ja que la finalitat de tot el procés consistix a fer possible la consolidació d'ocupació de determinats sanitaris locals en l'àmbit de la Comunitat Valenciana, els servicis prestats en estes categories en l'esmentat territori conformen la part individualment més destacada d'este barem, sense que, no obstant això, la puntuació màxima d'este mèrit siga prou per si sola per a superar la convocatòria.
  
Per tot aixó, després de la negociació en la Mesa Sectorial de Sanitat, oït el Consell Jurídic Consultiu de la Comunitat Valenciana, i previa deliberació del Consell de la Generalitat, en la reunió del dia 3 de juny de 2003,
  
DECRETE
  
Article 1. Objecte. Places que seran objecte de convocatòria
  
1. Este decret té com a finalitat regular el concurs lliure excepcional previst en la disposició transitòria segona de la Llei 9/1999.
  
2. Places que seran objecte de convocatòria:
  
2.1 De l'àmbit dels equips d'Atenció Primària: les places de metge de família d'equip d'Atenció Primària, ATS-DUI d'equip d'Atenció Primària i comare d'equip d'Atenció Primària que es troben integrades en equips d'Atenció Primària en la data d'entrada en vigor del present decret i que es troben ocupades en la data de la convocatòria per funcionaris mèdics, practicants i comares interins dels respectius cossos de funcionaris tècnics de l'Estat al servici de la sanitat local, sempre que, a més, els estiga exercint el mateix funcionari des d'abans de l'1 de gener de 1998, data d'entrada en vigor de la Llei 14/1997, de la Generalitat. També les places de metges i ATS funcionaris interins de cases de socors que es troben exercides en la data de la convocatòria pel mateix funcionari interí de la sanitat local que les ocupava l'1 de gener de 2000, data d'entrada en vigor de la Llei 9/1999 de la Generalitat.
  
2.2 De l'àmbit dels servicis veterinaris dels centres de Salut Pública, veterinari d'àrea, inspector veterinari d'escorxador i coordinador veterinari: les places transferides pel Reial Decret 2103/1984 que es troben ocupades en la data de la convocatòria per funcionaris interins que van tindre en algun moment anterior a l'entrada en vigor del Decret 30/1988, de 7 de març, del Consell de la Generalitat, la condició de veterinari titular interí del cos corresponent de la sanitat local a la Comunitat Valenciana, i que estiguen exercint-la almenys des de l'1 de gener de 2000, data d'entrada en vigor de la Llei 9/1999, de la Generalitat, així com les ocupades per personal que té expressament reconegut este dret per una sentència o una resolució administrativa ferma.
  
2.3 Les convocatòries que tinguen lloc en aplicació d'este decret contindran un annex en què s'identificaran les places que es convoquen, amb l'expressió del número de registre, la denominació i la ubicació.
  
Article 2. Convocatòria
  
En el termini màxim de sis mesos des de l'entrada en vigor del present decret, amb caràcter excepcional, transitori i per una sola vegada, la Conselleria de Sanitat, per mitjà de les disposicions o resolucions corresponents dictades a per a açò, possibilitarà l'accés a la condició d'empleat públic fix de les categories que es detallen en l'article 7 al personal interí de la Comunitat Valenciana del cos de sanitaris locals que s'ha descrit en l'article precedent, mitjançant el procediment de concurs lliure, el qual consistirà en la qualificació dels mèrits adduïts i acreditats pels aspirants, segons el barem que s'establix en este decret.
  
Article 3. Principis generals
  
1. La selecció i provisió de places que regula este decret es regix pels següents principis generals:
  
a) Sotmetiment ple a la llei i al dret de totes les actuacions en els processos selectius i de provisió de places.
  
b) Igualtat, mèrit, capacitat i publicitat en l'accés a la condició de personal funcionari o estatutari fix.
  
c) Eficàcia, imparcialitat i agilitat en l'actuació dels tribunals i la resta d'òrgans responsables de la selecció i provisió de places.
  
d) Adequació dels procediments de selecció, dels seus continguts i proves a les funcions que s'han de fer en les places corresponents.
  
Article 4. Requisits de participació
  
1. Per a poder participar en el procés extraordinari de selecció i consolidació d'ocupació, a què es referix el present decret serà necessari tindre en la data de publicació de la convocatòria respectiva de cada categoria i especialitat els requisits següents:
  
a) Posseir la nacionalitat espanyola o la d'algun estat membre de la Unió Europea o de l'Espai Econòmic Europeu o tindre el dret a la lliure circulació de treballadors segons el Tractat de la Comunitat Europea.
  
b) Estar en possessió de la titulació exigida, segons les places oferides, en la convocatòria corresponent o en condicions d'obtindre-la dins del termini de presentació de les sol·licituds.
  
c) Posseir la capacitat funcional necessària per a fer les tasques que es deriven del nomenament corresponent.
  
d) Tindre complits díhuit anys i no excedir l'edat de jubilació forçosa.
  
e) No haver sigut separat mitjançant un expedient disciplinari del servici de qualsevol servici de salut o administració pública en els sis anys anteriors a la convocatòria, ni estar inhabilitat amb caràcter ferm per a l'exercici de funcions públiques ni, si és procedent, per a la professió corresponent.
  
f) En el cas dels nacionals d'altres estats mencionats en el paràgraf a), no trobar-se inhabilitat, per sanció o pena, per a l'exercici professional o per a l'accés a funcions o servicis públics en un estat membre, ni haver sigut separat per sanció disciplinària d'alguna de les seues administracions o servicis públics en els sis anys anteriors a la convocatòria.
  
2. En les convocatòries de selecció es reservarà una quota no inferior al 3 per 100 de les places convocades per a ser cobertes per persones amb discapacitat de grau igual o superior al 33 per 100, sempre que superen els processos selectius i que, en el seu moment, acrediten el grau de discapacitat indicat i la compatibilitat amb les tasques i funcions corresponents.
  
Article 5. Valoració de mèrits. Barems
  
No podrà superar la convocatòria un nombre d'aspirants major que el de places convocades. En tots els casos, serà necessari obtindre un mínim de 45 punts, segons la valoració de mèrits que es conté en els barems següents.
  
1. Per a places de metge de família d'equip d'Atenció Primària i de metge de casa de socors
  
1.1. Servicis prestats
  
a) Temps de servicis prestats per a l'administració sanitària valenciana en places de sanitaris locals, o en places de sanitaris locals integrades en equips d'Atenció Primària, per personal que es trobava en actiu a l'entrada en vigor de la Llei 8/1995 o a l'entrada en vigor de la Llei 14/1997, per cada mes de servicis, 0,30 punts, fins a un màxim de 40 punts.
  
b) Temps de servicis prestat en qualsevol administració pública al territori de la Comunitat Valenciana en places d'atenció primària distintes de les de sanitaris locals, per cada mes de servicis 0,15 punts, fins a un màxim de 15 punts.
  
c) Temps de servicis prestats en altres administracions públiques en la resta del territori nacional, per cada mes de servicis, 0,10 punts, fins a un màxim de 10 punts.
  
El temps de servicis prestats en els apartats anteriors es computarà sempre que les funcions exercides siguen equivalents a les de les places a què s'aspira i es corresponguen amb la titulació exigida per l'administració de la Generalitat.
  
Cap període de temps podrà ser computat més d'una vegada, encara que durant un temps l'interessat haja prestat servicis simultanis en una o més esferes de la mateixa administració o en administracions públiques diferents.
  
1.2. Període complet de formació especialitzada en medicina familiar i comunitària (d'acord amb el que disposa l'article 4.3 del Reial Decret 1753/1998, de 31 de juliol, sobre l'accés excepcional al títol de metge especialista en medicina familiar i comunitària i sobre l'exercici de la medicina de família en el Sistema Nacional de Salut), 10'80 punts.
  
1.3. Formació acadèmica
  
La puntuació d'este apartat no podrà excedir 9'5 punts, segons la valoració següent:
  
a) Expedient acadèmic, màxim 4'5 punts.
  
Per assignatures de la carrera, dividint-ne la suma entre el nombre total d'assignatures, excloses les assignatures d'idioma, formació religiosa, formació política i educació física, segons el barem següent:
  
Matrícula d'honor: 4,5 punts.
  
Excel·lent: 4 punts.
  
Notable: 3,5 punts.
  
Aprovat: 2,5 punts.
  
b) Cursos i formació de postgrau, màxim 5 punts.
  
- Títol de doctor: 4 punts.
  
- Títol de doctor cum laude: 5 punts.
  
- Grau de llicenciatura: 1'5 punts.
  
Només es puntuarà el major dels tres mèrits precedents.
  
- Cursos de contingut relacionat amb l'Atenció Primària i/o les places a què es concursa, per cada 40 hores, 0,1 punt, fins a un màxim d'1 punt.
  
- Diplomat en Sanitat, 0'5 punts.
  
1.4. Coneixements de valencià
  
Per coneixements de valencià en els termes de l'Orde de 20 de gener del 2000, del conseller de Justícia i Administracions Públiques, màxim 3 punts. Només es tindrà en compte el més valuós dels títols.
  
Oral: 0,75 punts.
  
Elemental: 1 punt.
  
Mitjà: 1,5 punts.
  
Superior: 3 punts.
  
1.5. Realització d'un treball memòria, mitjançant el qual es valoraran els coneixements sobre continguts propis de les funcions que s'han de fer i el domini sobre aspectes pràctics i organitzatius de les funcions esmentades. Els continguts als quals necessàriament haurà de respondre la memòria esmentada es contindran en un annex de la convocatòria, així com la seua extensió mínima i màxima. La puntuació d'este treball no podrà excedir 20 punts.
  
1.6. La qualificació final serà determinada per la suma de les puntuacions obtingudes en la valoració de mèrits i en la qualificació de la memòria.
  
2. Per a places d'ATS-DUI d'equip d'Atenció Primària i ATS de casa de socors
  
2.1. Servicis prestats:
  
a) Temps de servicis prestats per a l'administració sanitària valenciana en places de sanitaris locals, o en places de sanitaris locals integrades en equips d'Atenció Primària, per personal que es trobava en actiu a l'entrada en vigor de la Llei 8/1995 o a l'entrada en vigor de la Llei 14/1997, per cada mes de servicis, 0,30 punts, fins a un màxim de 40 punts.
  
b) Temps de servicis prestats en qualsevol administració pública en el territori de la Comunitat Valenciana en places d'atenció primària distintes de les de sanitaris locals, per cada mes de servicis 0,15 punts, fins a un màxim de 15 punts.
  
c) Temps de servicis prestats per a altres administracions públiques en la resta del territori nacional, per cada mes de servicis, 0,10 punts, fins a un màxim de 10 punts.
  
El temps de servicis prestats en els apartats anteriors es computarà sempre que les funcions exercides siguen equivalents a les de les places a què s'aspira i es corresponguen amb la titulació exigida per l'administració de la Generalitat.
  
Cap període de temps podrà ser computat més d'una vegada, encara que durant un temps l'interessat haja prestat servicis simultanis en una o més esferes de la mateixa administració o en administracions públiques diferents.
  
2.2. Títol o diploma d'especialista en infermeria en les especialitats previstes (obstetrícia i ginecologia, pediatria, salut mental, salut comunitària, geriàtrica) en el Reial Decret 922/1987 o equivalents segons la disposició final primera, 5 punts.
  
Per cada títol d'especialista en infermeria no recollit en l'apartat anterior, 2'5 punts.
  
Este apartat es valorarà fins a un màxim de 10 punts.
  
2.3. Formació acadèmica.
  
La puntuació d'este apartat no podrà excedir 7 punts, segons la valoració següent:
  
a) Expedient acadèmic, màxim 4'5 punts. Per assignatures de la carrera, dividint-ne la suma entre el nombre total d'assignatures, excloses les assignatures d'idioma, formació religiosa, formació política i educació física, segons el barem següent:
  
Matrícula d'honor: 4,5 punts.
  
Excel·lent: 4 punts.
  
Notable: 3,5 punts.
  
Aprovat: 2,5 punts.
  
b) Formació de postgrau, màxim 2'5 punts.
  
Cursos de contingut relacionat amb l'atenció primària i/o les places a què es concursa, per cada 40 hores 0,1 punt.
  
Diplomat en Sanitat, 0'5 punts.
  
2.4. Coneixements de valencià. Per coneixements de valencià en els termes de l'Orde de 20 de gener del 2000, del conseller de Justícia i Administracions Públiques, màxim 3 punts. Només es tindrà en compte el més valuós dels títols.
  
Oral: 0,75 punts.
  
Elemental: 1 punt.
  
Mitjà: 1,5 punts.
  
Superior: 3 punts.
  
2.5. Realització d'un treball memòria, mitjançant el qual es valoraran els coneixements sobre continguts propis de les funcions que s'han de fer i el domini sobre aspectes pràctics i organitzatius de les funcions esmentades. Els continguts que necessàriament haurà de tindre la memòria esmentada es contindran en un annex de la convocatòria, així com la seua extensió mínima i màxima. La puntuació d'este treball no podrà excedir 20 punts.
  
2.6. La qualificació final serà determinada per la suma de les puntuacions obtingudes en la valoració de mèrits i en la qualificació de la memòria.
  
3. Per a places de comare d'equip d'Atenció Primària
  
3.1. Servicis prestats:
  
a) Temps de servicis prestats per a l'administració sanitària valenciana en places de comare titular de la sanitat local, o en places de comare titular de la sanitat integrades en equips d'Atenció Primària, per personal que es trobava en actiu a l'entrada en vigor de la Llei 8/1995 o a l'entrada en vigor de la Llei 14/1997, per cada mes de servicis, 0,30 punts, fins a un màxim de 40 punts.
  
b) Temps de servicis prestats en qualsevol administració pública en el territori de la Comunitat Valenciana en places d'Atenció Primària distintes de les de sanitaris locals, per cada mes de servicis 0,15 punts, fins a un màxim de 15 punts.
  
c) Temps de servicis prestats en altres administracions públiques en la resta del territori nacional, per cada mes de servicis, 0,10 punts, fins a un màxim de 10 punts.
  
El temps de servicis prestats en els apartats anteriors es computarà sempre que les funcions exercides siguen equivalents a les de les places a què s'aspira i es corresponguen amb la titulació exigida per l'administració de la Generalitat.
  
Cap període de temps podrà ser computat més d'una vegada, encara que durant un temps l'interessat haguera prestat servicis simultanis en una o més esferes de la mateixa administració o en administracions públiques diferents.
  
3.2. Títol o diploma d'especialista en infermeria en les especialitats previstes en el Reial Decret 922/1987 o equivalents segons la disposició final primera, relacionades amb l'atenció a la dona i al nounat, 5 punts.
  
Per cada títol d'especialista en infermeria no recollit en el apartat anterior, 2'5 punts.
  
Este apartat es valorarà fins a un màxim de 10 punts.
  
3.3 Formació acadèmica.
  
La puntuació d'este apartat no podrà excedir 7 punts, segons la valoració següent:
  
a) Expedient acadèmic, màxim 4'5 punts. Per assignatures de la carrera, dividint-ne la suma entre el nombre total d'assignatures, excloses les assignatures d'idioma, formació religiosa, formació política i educació física, segons el barem següent:
  
Matrícula d'honor: 4,5 punts.
  
Excel·lent: 4 punts.
  
Notable: 3,5 punts.
  
Aprovat: 2,5 punts.
  
b) Formació de postgrau, màxim 2'5 punts.
  
Cursos de contingut relacionat amb l'atenció primària i/o les places a què es concursa, per cada 40 hores, 0,1 punt.
  
Diplomat en Sanitat, 0'5 punts.
  
3.4. Coneixements de valencià. Per coneixements de valencià en els termes de l'Orde de 20 de gener del 2000, del conseller de Justícia i Administracions Públiques, màxim 3 punts. Només es tindrà en compte el més valuós dels títols.
  
Oral: 0,75 punts.
  
Elemental: 1 punt.
  
Mitjà: 1,5 punts.
  
Superior: 3 punts.
  
3.5. Realització d'un treball memòria, mitjançant el qual es valoraran els coneixements sobre continguts propis de les funcions que s'han de fer i el domini sobre aspectes pràctics i organitzatius de les funcions esmentades. Els continguts que necessàriament haurà de tindre la memòria esmentada es contindran en un annex de la convocatòria, així com la seua extensió mínima i màxima. La puntuació d'este treball no podrà excedir 20 punts.
  
3.6. La qualificació final serà determinada per la suma de les puntuacions obtingudes en la valoració de mèrits i en la qualificació de la memòria.
  
4. Per a places de veterinari d'àrea
  
4.1. Servicis prestats:
  
a.1. Temps de servicis prestats per a l'administració sanitària valenciana com a veterinari titular interí de la sanitat local des de la transferència pel Reial Decret 2103/1984 fins a l'entrada en vigor del Decret 30/1988, per part de personal que es trobava en actiu a l'entrada en vigor de la Llei 9/1999, per cada mes de servicis, 0,60 punts.
  
a.2. Temps de servicis prestats per a l'administració sanitària valenciana en servicis veterinaris de centres de Salut Pública de la Conselleria de Sanitat des de l'entrada en vigor del Decret 30/1988, per cada mes de servicis, 0,25 punts.
  
La màxima puntuació que es pot obtindre pel conjunt d'este apartat a) és de 40 punts.
  
b) Temps de servicis prestats en qualsevol lloc de titulat superior, grup A, de l'àmbit de Salut Pública de la Conselleria de Sanitat, distint de servicis veterinaris, 0,12 punts per mes treballat, fins a un màxim de 15 punts.
  
c) Temps de servicis prestats en altres llocs de les administracions públiques, tant de la Comunitat Valenciana com de la resta del territori nacional, per cada mes de servicis 0,10 punts, fins a un màxim de 10 punts.
  
El temps de servicis prestats en els apartats anteriors es computarà sempre que les funcions exercides siguen equivalents a les de les places a què s'aspira i es corresponguen amb la titulació exigida per l'administració de la Generalitat.
  
Cap període de temps podrà ser computat més d'una vegada, encara que durant un temps l'interessat haguera prestat servicis simultanis en una o més esferes de la mateixa administració o en administracions públiques diferents.
  
4.2. Formació acadèmica
  
La puntuació d'este apartat no podrà excedir els 8'5 punts, segons la valoració següent:
  
a) Expedient acadèmic de la llicenciatura de veterinària. Per assignatures de la carrera, dividint-ne la suma entre el nombre total d'assignatures, excloses les assignatures d'idioma, formació religiosa, formació política i educació física, segons el barem següent:
  
Matrícula d'honor: 4,5 punts.
  
Excel·lent: 4 punts.
  
Notable: 3,5 punts.
  
Aprovat: 2,5 punts.
  
b) Estudis de doctorat. Màxim 4 punts. Els apartats 1 i 2 són excloents.
  
1. Anterior al Reial Decret 185/1985:
  
- Grau de llicenciatura, 1 punt.
  
- Premi extraordinari, 1,5 punts.
  
- Curs monogràfic de doctorat, 0,25 punts cada curs.
  
2. Posterior al Reial Decret 185/1985:
  
- Suficiència investigadora, 1 punt.
  
3. Doctorat:
  
- Grau de doctor, 3 punts.
  
- Excel·lent o cum laude, 4 punts.
  
4.3. Formació especialitzada. Màxim 8 punts.
  
- Oficial sanitari, 3 punts.
  
- Màster en Salut Pública, 3 punts.
  
- Diplomat en Sanitat, 2 punts.
  
- Altres cursos màster impartits per centres docents oficials o homologats, relacionats directament amb la plaça, 3 punts.
  
- Altres títols, diplomes, i cursos impartits per centres docents oficials o homologats, relacionats directament amb la plaça, fins a un màxim de 7 punts, a raó de 0'2 punts cada 20 hores.
  
4.4. Coneixements de valencià
  
Per coneixements de valencià en els termes de l'Orde de 20 de gener del 2000, del conseller de Justícia i Administracions Públiques, màxim 3 punts. Només es tindrà en compte el més valuós dels títols.
  
Oral: 0,75 punts.
  
Elemental: 1 punt.
  
Mitjà: 1,5 punts.
  
Superior: 3 punts.
  
4.5. Realització d'un treball memòria, mitjançant el qual es valoraran els coneixements sobre continguts propis de les funcions que s'han de fer i el domini sobre aspectes pràctics i organitzatius de les funcions esmentades. Els continguts que necessàriament haurà de tindre la memòria esmentada es contindran en un annex de la convocatòria, així com la seua extensió mínima i màxima. La puntuació d'este treball no podrà excedir 20 punts.
  
4.6. La qualificació final vindrà determinada per la suma de les puntuacions obtingudes en la valoració de mèrits i en la qualificació de la memòria.
  
Article 6. Tribunal
  
El tribunal serà designat, per delegació del conseller de Sanitat, pel subsecretari per als Recursos de Sanitat, segons les regles establides en l'article 6 del Decret 7/2003, de 28 de gener, que aprovà el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat. Estarà constituït per set membres, i s'haurà de designar el mateix nombre de suplents. Tots els components hauran de ser empleats públics fixos del mateix grup de titulació que les places convocades, i almenys la meitat més un dels membres tindrà titulació de la mateixa àrea de coneixements que els llocs objecte de concurs. Tindrà la composició següent:
  
- Cinc membres entre el personal de l'administració de la Generalitat, dels quals un serà nomenat president, un altre secretari, amb veu i vot, i tres vocals.
  
- Dos vocals proposats per les organitzacions sindicals en els termes que es fixen en els pactes a què es referix la Llei 9/1987, de 12 de juny.
  
El funcionament del tribunal s'adaptarà al que establix per als òrgans col·legiats la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
Article 7. Provisió de places
  
Les places oferides es proveiran per elecció dels aspirants que superen el concurs per orde de la puntuació obtinguda.
  
No obstant això, en tot cas, si l'aspirant que supera la convocatòria es troba en l'àmbit d'aplicació de l'article 22 i la disposició addicional huitena de la Llei 14/1997, i la disposició addicional desena de la Llei 9/1999, ambdues de la Generalitat, com descriu l'article 1, punts 2.1 i 2.2 d'este decret, i acredita haver participat en totes les convocatòries d'ingrés a la condició d'empleat públic fix de la categoria de la plaça exercida que s'hagen celebrat a la Comunitat Valenciana des de l'1 de gener de 1998, per al cas de personal interí integrat en equips d'Atenció Primària, o des de l'1 de gener del 2000, per al cas de personal interí veterinari, podrà sol·licitar amb caràcter preferent la plaça que estiga exercint en el moment de la convocatòria del concurs regulat per este decret.
  
Article 8. Situació del personal després de l'acabament del present concurs
  
1. El personal que obtinga plaça per mitjà del procediment establit en el present decret consolidarà la situació d'empleat públic fix en la condició que corresponga a la naturalesa jurídica de la plaça obtinguda: el personal que obtinga la propietat d'una plaça integrada en un equip d'Atenció Primària adquirirà la condició de personal estatutari fix d'institucions sanitàries de la Generalitat dependents de la Conselleria de Sanitat de la categoria corresponent; el personal que obtinga una plaça de servicis veterinaris de centres de Salut Pública adquirirà la condició de funcionari de carrera d'administració especial de la Generalitat de servicis veterinaris de la Conselleria de Sanitat en la modalitat del lloc obtingut, bé de veterinari d'àrea, d'inspector veterinari d'escorxador o de coordinador veterinari.
  
Article 9. Integració en equips d'Atenció Primària de les places de metge i ATS de casa de socors
  
El personal que obtinga les places de metge i ATS de casa de socors que es convoquen en aplicació del present decret participarà en un procés d'integració en la categoria de metge de família d'equip d'Atenció Primària o ATS-DUI d'equip d'Atenció Primària. Si qui obtinga la plaça és la mateixa persona que interinament l'estava exercint, la integració es portarà a efecte preferentment en el mateix equip d'Atenció Primària de qual depenia la plaça de casa de socors, si hi ha plaça vacant, i en tot cas dins de la mateixa àrea de salut. La integració determinarà l'amortització de les places de casa de socors.
  
DISPOSICIÓ TRANSITÒRIA
  
El personal interí comprés per l'aplicació de l'article 22 i la disposició addicional huitena de la Llei 14/1997, i la disposició addicional desena de la Llei 9/1999, ambdues de la Generalitat, a què es referix el present decret, que no consolide la situació d'empleat públic fix a través del concurs regulat per este decret perdrà la consideració d'excepcionalitat que actualment disfruta. En conseqüència, serà cessat si la plaça que exercix i s'oferisca en el procediment articulat a través del present decret és obtinguda per una altra persona. En tot cas, el personal temporal que ocupa places de l'àmbit funcional concernit per este decret, quan es resolga este procediment de concurs, perdrà qualsevol consideració especial o excepcional que tinga, per la qual cosa les places que exercixen seran amortitzades o oferides a provisió reglamentària ordinària en qualsevol moment quan resulte procedent, i també determinaran estes circumstàncies el cessament del personal interí que les ocupe.
  
DISPOSICIÓ FINAL
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 3 de juny de 2003
  
El president de la Generalitat,
  
JOSÉ LUIS OLIVAS MARTÍNEZ
  
El conseller de Sanitat,


Còpia Permalink ELI